‘Johnny is nie dood nie’ – nou op Showmax te sien | Maroela Media
Elke Suid Afrikaner behoort dié fliek te kyk wat met sewe Silwerskerm Filmfees–toekennings spog insluitende “Beste Film”.
Johnny is nie dood nie is skrywer-regisseur Christiaan Olwagen se eerste vollengte film, en word deur resensente as “grensverskuiwend” en “briljant” beskryf. Dit het ook verskeie toekennings by die Silwerskermfees ingepalm. Nou kan Showmax-intekenare wat oorsee woon ook sien waaroor die bohaai gaan: die fliek sal vanaf 18 Maart op Showmax beskikbaar wees vir jou kykplesier op Slim TV’s, tablette, slimfone of rekenaars.
Die fliek fokus op vyf karakters wat in 1987 en ’88 studente is op Stellenbosch, en die kulturele rewolusie van die Voëlvry-beweging meemaak. In 2002, kort nadat Johannes Kerkorrel homself om die lewe gebring het, ontmoet hulle weer en onthou die verlede.
Die fliek is gegrond op Malan Steyn se drama Eet alles, wat later herdoop is as Johnny is nie dood nie, en die rolverdeling sluit blink jong sterre soos Rolanda Marais, Albert Pretorius, Ludwig Binge, Ilana Cilliers en Roelof Storm in.
Alhoewel dit nie pertinent oor die lewe van Johannes Kerkorrel gaan nie, maak die fliek verwysing na kunstenaars soos Kerkorrel, Bernoldus Niemand en Koos Kombuis, en hulle invloed op die onstuimige jare voordat verandering na Suid-Afrika gekom het. As jy deur daardie tyd geleef het of die tydperk wil verstaan, is hierdie die fliek vir jou.